Die Jallianwala Bagh-slagting, ook bekend as die Amritsar-slagting, het op 13 April 1919 plaasgevind toe troepe van die Brits-Indiese Leër onder die bevel van waarnemende brigadier-generaal Reginald Dyer wapens afgevuur het op 'n skare ongewapende Punjab-burgers wat in Jallianwala Bagh, Amritsar, Punjab, Brits-Indië byeengekom het. Die burgers het byeengekom vir 'n vreedsame protesaksie ten einde die arrestasie en deportasie van twee nasionale leiers, Satya Pal en Saifuddin Kitchlew, te verwerp en om die Sikh-fees van Baisakhi te vier. Die Jallianwalla Bagh is 'n openbare tuin met mure aan alle kante en vyf ingange. Op Sondag, 13 April 1919 was Dyer daarvan oortuig dat 'n groot opstand en gepaardgaande onluste sou uitbreek. Hy het dienooreenkomstig alle vergaderings verbied; sy kennisgewing is egter nie wyd versprei nie. Dit was die dag van Baisakhi, 'n belangrike Sikh-fees, en baie dorpenaars het byeengekom in die Bagh-tuin om die feesdag te vier. By die aanhoor daarvan dat 'n vergadering by Jallianwala Bagh byeengekom het, het Dyer daarna vertrek met troepe van die 9de Gorkha Rifles.